text: [{"text_idx": "#000004", "text": "Dead Beat Punx settu li\u0301v i\u0301 regnva\u0301tu fj\u00f8ldina vi\u00f0 si\u0301num fi\u0301nu l\u00f8gum og sto\u0301rslignu ljo\u0301\u00f0mynd, at allir limirnir eru pu\u0301ra villir a\u0301 einum palli bila\u00f0i heldur einki."}, {"text_idx": "#000005", "text": "Handan navni\u00f0 Dead Beat Punx goymir seg ein bo\u0301lkur manna\u00f0ur vi\u00f0 n\u00f8krum av teimum mest spennandi f\u00f8roysku to\u0301nleikarunum, og ta\u00f0 var ti\u0301 vi\u00f0 sera sto\u0301rari gle\u00f0i, at eg fr\u00e6tti, at teir skuldu avloysa gr\u00f8nlendsku Nanook a\u0301 sp\u00e6lipla\u0301ssinum a\u0301 G!, ta\u0301 Nanook ikki fingu lent vegna ve\u00f0ur."}, {"text_idx": "#000006", "text": "Upprunaliga sto\u0301\u00f0u Dead Beat Punx a\u0301 skra\u0301nni fyri leygardagin, men bi\u0301ttu um pla\u0301ss vi\u00f0 gr\u00f8nlendska bo\u0301lkin, og um hetta hev\u00f0i nakra neiliga a\u0301virkan a\u0301 framf\u00f8rsluna, so var\u00f0na\u00f0ist eg ta\u00f0 i\u0301 \u00f8llum f\u00f8rum ikki."}, {"text_idx": "#000007", "text": "Oddama\u00f0urin i\u0301 Dead Beat Punx, P\u00e6tur Zachariasson er ein raskur ungur ma\u00f0ur, sja\u0301lvt um hann fyri n\u00f8krum a\u0301rum si\u0301\u00f0an var eitt o\u0301skriva\u00f0 bla\u00f0 i\u0301 f\u00f8royskum to\u0301nleiki, so er hann nu\u0301 ein tann mest dekorera\u00f0i f\u00f8royski to\u0301nleikarin. Hann hevur vunni\u00f0 Planet Awards, sum a\u0301rsins sangari, fyri a\u0301rsins bo\u0301lk og fyri a\u0301rsins ny\u0301ggja bo\u0301lk umframt, at hann hevur vunni\u00f0 i\u0301 altjo\u0301\u00f0a finaluni i\u0301 Global Battle Of The Bands."}, {"text_idx": "#000008", "text": "Hann hevur sp\u00e6lt u\u0301ti og heima, b\u00e6\u00f0i i\u0301 USA, a\u0301 Roskilde Festivalinum og no\u0301gva a\u00f0ra sta\u00f0ni. Alt hetta vi\u00f0 Boys in a Band. Nu\u0301 hevur hann stovna hendan bo\u0301lkin. Fyrsta inntrykki\u00f0 er, at hetta er uppaftur betri enn gamli bo\u0301lkurin."}, {"text_idx": "#000009", "text": "Dead Beat Punx er umframt P\u00e6tur manna\u00f0ur av gittarleikaranum Bartali Augustinussen, Peturi Ha\u0301berg a\u0301 tangentum og Andreasi Dalsgaard a\u0301 trummum, og u\u0301rsliti\u00f0 er fra\u0301li\u0301kt. Ikki einans eru allir dugnaligir a\u0301 si\u0301num ljo\u0301\u00f0f\u00f8rum, men teir syngja eisini allir v\u00e6l, umframt at teir eru pu\u0301ra garrvillir a\u0301 pallinum."}, {"text_idx": "#000010", "text": "Dead Beat Punx er ein ny\u0301ggjur bo\u0301lkur, men teir hava longu eitt sera sterkt ljo\u0301\u00f0, og ho\u0301ast l\u00f8gini kanska tykjast eitt sindur leitandi sti\u0301lmessiga, so virka\u00f0i ljo\u0301\u00f0i\u00f0 hja\u0301 bo\u0301lkinum savnandi, og gj\u00f8rdi at heildin rigga\u00f0i saman. Ru\u0301mklangurin a\u0301 r\u00f8ddini hja\u0301 P\u00e6turi, Ljo\u0301mbor\u00f0ini hja\u0301 Peturi Ha\u0301berg, t\u00e6r no\u0301gvu sangr\u00f8ddirnar, og gittarsp\u00e6li hja\u0301 Bartal skapar eina \u00f8giliga o\u0301gvisliga og n\u00e6stan symfoniska ljo\u0301\u00f0mynd. Hetta tykist ikki li\u0301ka ra\u0301tt og o\u0301skipa\u00f0 sum Boys in a Band, men minst li\u0301ka orkufult og no\u0301gv meira funky, sja\u0301lvt uttan ordiligan bassleikara."}, {"text_idx": "#000011", "text": "Ho\u0301ast ve\u00f0ri\u00f0 ikki var av ti\u0301 besta, hev\u00f0i eitt sindur av fo\u0301lki leita s\u00e6r ni\u00f0an a\u0301 Sp\u00e6lipla\u0301ssi\u00f0, og ta\u0301 Petur Ha\u0301berg eftir bo\u00f0um fra\u0301 P\u00e6turi skuldi taka mynd av fj\u00f8ldini fingu teir ennta\u0301 fo\u0301lk at savna seg saman framman fyri pallin. Ta\u00f0 skapar beinanvegin betri stemning, og lagi\u00f0 a\u0301 a\u0301sko\u00f0arunum bleiv bara betur og betur, av fra\u0301li\u0301ku framf\u00f8rsluni, og li\u0301vligu to\u0301nleikarunum, Andreasi, i\u00f0 mest minti um Animal i\u0301 Muppet Show, Bartali, i\u00f0 onganti\u0301\u00f0 sto\u0301\u00f0 stillur men hoppa\u00f0i runt, Peturi Ha\u0301berg, i\u00f0 dansa\u00f0i si\u0301n heilt egna sera l\u00f8gna keyboard dans, og P\u00e6turi, i\u00f0 sum alti\u0301\u00f0 var konsentrera orka a\u0301 pallinum."}, {"text_idx": "#000012", "text": "Dead Beat Punx bo\u00f0a\u00f0u fra\u0301, at teir skjo\u0301tt fara at geva eina EP u\u0301t, og eftir hesa framu\u0301rskarandi framf\u00f8rsluna gle\u00f0i eg meg no\u0301gv. L\u00f8gini vo\u0301ru sum sagt eitt sindur fj\u00f8lbroytt i\u0301 sti\u0301li, men sto\u0301\u00f0u \u00f8ll sera sterk."}, {"text_idx": "#000013", "text": "Innra\u0301s u\u0301r G\u00f8tu a\u0301 Summarfestivalinum"}, {"text_idx": "#000015", "text": "Nu\u0301 veit eg ikki hv\u00f8r definitio\u0301nin av einum g\u00f8tubo\u0301lki er, men hvussu er og ikki, so hava Boys In A Band i\u0301 \u00f8llum f\u00f8rum gj\u00f8rt eina ordiliga innra\u0301s i\u0301 Klaksvi\u0301k og vunni\u00f0 no\u0301gv a\u0301sko\u00f0arahj\u00f8rtu vi\u00f0 framf\u00f8rsluni i\u0301gja\u0301rkv\u00f8ldi\u00f0."}, {"text_idx": "#000017", "text": "So v\u00e6l vitandi, at eg havi skriva\u00f0 n\u00f8kurlunda\u00f0 ta\u00f0 sama talri\u0301kar fer\u00f0ir a\u0301\u00f0ur, so var konsertin a\u0301 summarfestivalinum enn ein fra\u0301li\u0301k konsert vi\u00f0 hesum fra\u0301li\u0301ka bo\u0301lki."}, {"text_idx": "#000018", "text": "Heilt fitt av fo\u0301lki var savna\u00f0 i\u0301 Flagstjaldinum, og tey sluppu at dansa vi\u00f0 til n\u00e6rum \u00f8ll l\u00f8gini av Black Diamond Train fl\u00f8guni. A\u0301 skra\u0301nni var bert eitt ny\u0301ggjari lag, sum eg ikki kendist vi\u00f0. Hetta lag minti no\u0301gv um ta\u00f0, i\u00f0 vit kenna fra\u0301 bo\u0301lkinum annars, og bo\u00f0ar fra\u0301, at sti\u0301lurin ver\u00f0ur hildin."}, {"text_idx": "#000020", "text": "Ta\u0301 bassleikarin Si\u0301mun fyri einum go\u0301\u00f0um a\u0301ri si\u0301\u00f0an fo\u0301r burturu\u0301r bo\u0301lkinum, fylti Sakaris Joensen u\u0301r Lama Sea hansara sko\u0301gvar v\u00e6l og vir\u00f0iliga. Ta\u00f0 sama er galdandi nu\u0301 trummuleikarin Ro\u0301gvi ikki fekk sp\u00e6lt vi\u00f0 i\u0301 summar vegna diskos prolaps, aftur var\u00f0 leita\u00f0 til h\u00f8vu\u00f0ssta\u00f0in eftir avloysara, og Andreas Dalsgaard u\u0301r The Story Ends levera\u00f0i v\u00f8runa. Hann virka\u00f0i fullkomiliga natu\u0301rligur i\u0301 leiklutinum, og eg hev\u00f0i torf\u00f8rt vi\u00f0 at i\u0301mynda m\u00e6r, at ta\u00f0 kundi gerast betur enn hatta."}, {"text_idx": "#000021", "text": "Mest fasinerandi er to\u0301 sangarin P\u00e6tur, i\u00f0 vi\u00f0 si\u0301num garr-etandi-\u00f8ra kropsma\u0301li og dansi er ein heilt egin uppliving."}, {"text_idx": "#000023", "text": "Si\u0301\u00f0an no\u0301gva regni\u00f0 ho\u0301skv\u00f8ldi\u00f0 hev\u00f0i ta\u00f0 veri\u00f0 turt i\u0301 Roskilde, heilt til Boys In A Band h\u00f8vdu sp\u00e6lt ha\u0301lvt anna\u00f0 lag. Ta\u0301 fo\u0301r at oysregna, og regni\u00f0 hev\u00f0i vi\u00f0 s\u00e6r, at telti\u00f0 fyltist vi\u00f0 krokandi gestum."}, {"text_idx": "#000026", "text": "Regni\u00f0 rak fo\u0301lk a\u0301 konsert"}, {"text_idx": "#000029", "text": "Konsertin var sum heild go\u0301\u00f0, ho\u0301ast bo\u0301lkurin onkunti\u0301\u00f0 hevur sp\u00e6lt betur, og serliga sangarin P\u00e6tur Zachariassen tyktist eitt sindur ha\u0301sur i\u0301 st\u00f8\u00f0um. Tann vanliga orkan var to\u0301 har, og hetta er so ty\u0301dningarmikil partur av teirra u\u0301ttrykki. Fo\u0301lk var r\u00e6ttiliga v\u00e6l vi\u00f0, og ein ung donsk genta, i\u00f0 var komin inn u\u0301r regninum sto\u0301\u00f0 vi\u00f0 sto\u0301rum eygum og spurdi, hv\u00f8r hatta var, sum sp\u00e6ldi, a\u0301\u00f0renn hon og vinkonan runnu fram i\u0301mo\u0301ti pallinum."}, {"text_idx": "#000030", "text": "Fleiri ny\u0301ggj l\u00f8g vo\u0301ru a\u0301 skra\u0301nni, og bo\u00f0a tey fra\u0301, at bo\u0301lkurin hevur meira uppa\u0301 seg, enn peppa\u00f0a Franz Ferdinand rokkin, i\u00f0 vit kenna teir fyri. Ljo\u0301\u00f0i\u00f0 kundi veri\u00f0 betur, og ta\u00f0 bleiv ta\u00f0 eisini undir konsertini, to\u0301 tyktist ljo\u0301\u00f0ma\u00f0urin dekan ov leitandi i\u0301 teimum ymisku l\u00f8gunum, og ta\u00f0 er upp a\u0301 ti\u0301\u00f0ina, at Boys In A Band fa\u0301a s\u00e6r egnan ljo\u0301\u00f0mann. Pavillion pallurin er sami pallur, sum var\u00f0 ny\u0301ttur til Pavillion Junior, a\u0301\u00f0renn festivalskra\u0301in alment lat upp, og sostatt sami pallur, sum H\u00f8gni Lisberg sp\u00e6ldi a\u0301 ma\u0301nadagin. I\u0301 mi\u0301ni fra\u0301s\u00f8gn av teirri konsertini, fanst eg at, at ljo\u0301\u00f0i\u00f0 var somiki\u00f0 spakuligt, og hetta var eisini galdandi me\u00f0an Boys In A Band sp\u00e6ldu, og eg ivist ikki i\u0301, at uppaftur betur li\u0301v hev\u00f0i veri\u00f0 i\u0301, um decibellini vo\u0301ru fleiri."}, {"text_idx": "#000033", "text": "Vi\u00f0 hugnaliga og stuttliga sp\u00e6lipla\u0301ssi\u00f0, i\u00f0, a\u0301\u00f0renn alt politiroki\u00f0 seinastu a\u0301rini, var eitt v\u00e6l vitja\u00f0 ma\u0301l fyri barnafamiljurnar a\u0301 eitt nu\u0301 Oyrasundskollegiinum, so\u0301tu tveir f\u00f8royingar og balla\u00f0u s\u00e6r eina sigarett. Vit heilsa\u00f0u uppa\u0301 og gingu vi\u0301\u00f0ari. Vit komu framvi\u00f0 kelduni til teknoljo\u0301\u00f0i\u00f0 eini veitslu uttan fyri Ma\u030anefiskeren, har n\u00f8kur hundra\u00f0 fo\u0301lk dansa\u00f0u og hugna\u00f0u s\u00e6r. Lukturin av hasji blandist vi\u00f0 luktin av donskum summari\u00f0."}, {"text_idx": "#000034", "text": "A\u0301 sja\u0301lvari Pusherstreet, har hasjhandilin plagdi at halda til i\u0301 s\u00f8lubu\u0301\u00f0um, var fest i\u0301 eitt sto\u0301rt ba\u0301l, og ungfo\u0301lk so\u0301tu rundan um ta\u00f0 og pra\u0301ta\u00f0u. Ein fri\u00f0s\u00e6la hvi\u0301ldi yvir fo\u0301lki. Klokkan var farin av 23.30, ta\u0301 f\u00f8royski dansurin skuldi vera, so vit fo\u0301ru inn i\u0301 Operaen. A\u0301 veg upp gj\u00f8gnum trappurnar, m\u00f8ttu vit einum ri\u00f0ili av f\u00f8royingum. Fyriskiparin Edmund Sofus Jacobsen fremstur og honum a\u0301 baki fo\u0301lk fra\u0301 dansifelagnum Fo\u0301tatra\u00f0k og a\u00f0rir f\u00f8royingar."}, {"text_idx": "#000035", "text": "\u2013 Kom vit fara at dansa vi\u00f0 ba\u0301li\u00f0, seg\u00f0i Edmund og skunda\u00f0i s\u00e6r framvi\u00f0 okkum. Ta\u0301 vit komu oman aftur a\u0301 g\u00f8tuna, var ringurin longu vi\u00f0 at vaksa og fyrsta \u00f8rindi\u00f0 av Orminum Langa runga\u00f0i i\u0301 Pusherstreet. Tilsamans mundu eini ha\u0301lvthundra\u00f0 f\u00f8royingar fara upp a\u0301 go\u0301lv."}, {"text_idx": "#000036", "text": "Vi\u00f0 ba\u0301li\u00f0 so\u0301tu fo\u0301lk still og lurta\u00f0u, einki ho\u0301vasta\u0301k, bara eygleiddu og nikka\u00f0u vi\u00f0 til stevi\u00f0, einasta fer\u00f0in onkur reistist, var ta\u0301 ein to\u0301k mynd av dansinum."}, {"text_idx": "#000037", "text": "\u2013 Der ma\u030a ikke fotograferes her, seg\u00f0i ein ungur ma\u00f0ur vi\u00f0 myndamannin og myndato\u0301li\u00f0 var\u00f0 pakka\u00f0 burtur. Ta\u0301 seinasta \u00f8rindi\u00f0 var kv\u00f8\u00f0i\u00f0, klappa\u00f0i ba\u0301lfo\u0301lki\u00f0 og vit leita\u00f0u inn i\u0301 litf\u00f8gru h\u00f8lini i\u0301 Operaini. Alsamt fyltust h\u00f8lini, og ta\u0301 Ty\u0301r eina l\u00f8tu seinni fo\u0301r a\u0301 pallin rann sveittin av pannini hja\u0301 barrv\u00f8runum, og fat\u00f8lannleggi byrja\u00f0i at bukka undir fyri try\u0301stinum av fleiri hundra\u00f0 tystum f\u00f8royingum."}, {"text_idx": "#000038", "text": "Ljo\u0301\u00f0i\u00f0 var so sum so, men Ty\u0301r sp\u00e6ldu vi\u00f0 no\u0301gvari orku, og fo\u0301lk hugna\u00f0i s\u00e6r. Hesin bo\u0301lkur hevur eina serliga st\u00f8\u00f0u millum f\u00f8royingar, og kv\u00e6\u00f0arokkurin tykist at raka no\u0301gvar f\u00f8royingar beint i\u0301 hjarta. Hesa l\u00f8tuna ko\u0301ka\u00f0i frammanfyri pallin. Ho\u0301ast ljo\u0301sannleggi\u00f0 i\u0301 Operaen ivaleyst er eldri enn Christiania og minni\u00f0 enn flestu ljo\u0301sannlegg, i\u00f0 ver\u00f0a ny\u0301tt nu\u0301 a\u0301 d\u00f8gum. So var ljo\u0301si\u00f0 hja\u0301 Ty\u0301r o\u0301vanliga flott. Hetta komst av, at ljo\u0301sma\u00f0urin hja\u0301 Operaini ikki var komin hetta kv\u00f8ldi\u00f0, og F\u00f8roya no\u0301gv besti ljo\u0301sma\u00f0ur Egil B. Hansen, i\u00f0 var komin a\u0301 konsert, setti seg vi\u00f0 kn\u00f8ttarnar. Ta\u00f0 var o\u0301tru\u0301ligt at si\u0301ggja, hvussu no\u0301gv hann megna\u00f0i at fa\u0301a burturu\u0301r so li\u0301tlum. Eftir Ty\u0301r to\u0301k onkur annar yvir vi\u00f0 ljo\u0301skn\u00f8ttarnar, og hetta sa\u0301st ti\u0301anverri."}, {"text_idx": "#000039", "text": "I\u0301slendski trubadurin Petur Be\u0301n var n\u00e6stur a\u0301 pall. Hann var ju\u0301st afturkomin av SPOT-Festivalinum, har hann sp\u00e6ldi i\u0301 einum sjo\u0301nleikarhu\u0301si og fekk ikki f\u00e6rri enn seks av seks m\u00f8guligum stj\u00f8rnum fra\u0301 umm\u00e6laranum i\u0301 Gaffa. Hann er ein framu\u0301rskarandi sangari, ein feitur gittarleikari og hevur si\u0301tt heilt egna ljo\u0301\u00f0, men ho\u0301skar seg ivaleyst betur i\u0301 einum sjo\u0301nleikarahu\u0301si\u00f0 enn i\u0301 eini barr vi\u00f0 fullum f\u00f8royingum. Leygarkv\u00f8ldi\u00f0 hev\u00f0i hann trupult vi\u00f0 at fylla pallin eftir, at ein f\u00f8royskur tungma\u0301lmsbo\u0301lkur hev\u00f0i buldra\u00f0. Ta\u00f0 tyktist, stutt sagt, burturvi\u00f0 at leggja skra\u0301nna solei\u00f0is. Men Petur Be\u0301n vi\u0301sti greitt hvussu feitur hann er, hetta ho\u0301ast ikki no\u0301gv fo\u0301lk lurta\u00f0i. Heldur ikki Boys In A Band fingu sama li\u0301v i\u0301, sum Ty\u0301r hev\u00f0i fingi\u00f0. Men vi\u0301stu eisini hvi\u0301 teir eru F\u00f8roya besti ny\u0301ggi bo\u0301lkur. Sum heild var kv\u00f8ldi\u00f0 stak hugnaligt. No\u0301gv fo\u0301lk var komi\u00f0 saman, og tey hugna\u00f0u s\u00e6r. Skra\u0301in kundi veri\u00f0 uppbygd annarlei\u00f0is, t.d. vi\u00f0 at tey b\u00e6\u00f0i progressivu og kanska ikki li\u0301ka fo\u0301lkak\u00e6ru n\u00f8vnini millum f\u00f8royingar, Petur Be\u0301n og Boys In A Band kundu veri\u00f0 farin fyrst a\u0301 pall og Ty\u0301r kundi enda\u00f0 tiltaki\u00f0. Hetta hev\u00f0i gj\u00f8rt heildarupplivingina betri, og hev\u00f0i ivaleyst eisini gj\u00f8rt upplivingina hja\u0301 Petur Be\u0301n og Boys In A Band betri."}, {"text_idx": "#000041", "text": "\u2013 At Operaen bleiv sta\u00f0i\u00f0 leygarkv\u00f8ldi\u00f0, var ti\u0301 at onki anna\u00f0 h\u00f8li i\u0301 Keypmannahavn var t\u00f8kt. Men hetta var ikki ein burturvi\u00f0 avger\u00f0, ti\u0301 tiltaki\u00f0 var v\u00e6l vitja\u00f0 vi\u00f0 yvir 350 gestum, harav mundu ivaleyst eini 300 vera f\u00f8royingar. Fleiiri av hesum komu beinlei\u00f0is u\u0301r The Irish Pub a\u0301 St\u00f8gnum, har dysturin millum F\u00f8royar og Italia var vi\u0301stur a\u0301 sto\u0301rski\u0301ggja, og millum hesi var hy\u0301rurin sera go\u0301\u00f0ur. Hetta pro\u0301gvar, at um skra\u0301in er no\u0301g spennandi, so kemur fo\u0301lk. Hetta hava vit eisini fleiri fer\u00f0 s\u00e6\u00f0 i\u0301 eitt nu\u0301 VEGA, har t.d. Atlantic Music Event hevur savna\u00f0 no\u0301gv fo\u0301lk."}, {"text_idx": "#000042", "text": "Millum christianittar var a\u0301hugi fyri tiltakinum, og fleiri av i\u0301bu\u0301gvunum i\u0301 fri\u0301sta\u00f0num vo\u0301ru komnir a\u0301 konsertina. Eisini sendi sjo\u0301nvarpsra\u0301sin Christiania TV fra\u0301 tiltakinum. Sjo\u0301nvarpsst\u00f8\u00f0in sendir a\u0301 Kanal K\u00f8benhavn, i\u00f0 sendur til meira enn eina millio\u0301n m\u00f8guligar hyggjarar i\u0301 Keypmannahavn og rundan um. Men til ber eisini at fylgja gongdini a\u0301 alnetinum. A\u0301 heimasi\u0301\u00f0uni sendi kanalin beinlei\u00f0is fra\u0301 tiltakinum i\u0301 Operaen, og i\u0301 n\u00e6stum ver\u00f0ur sendingin lagdar a\u0301 heimasi\u0301\u00f0una, at taka ni\u00f0ur."}, {"text_idx": "#000043", "text": "Erotikkur og livurh\u00f8gg i\u0301 F\u00f8royahu\u0301sinum"}, {"text_idx": "#000044", "text": "Budam sp\u00e6ldi si\u0301n kynsliga l\u00f8dda fo\u0301lkablu\u0301s inniliga og v\u00e6l, me\u00f0an Boys In A Band sangarin var somiki\u00f0 garrvillur, at hann fekk livurh\u00f8gg mitt i\u0301 einum sangi. G!kafe\u0301in i\u0301 F\u00f8roya Hu\u0301sinum i\u0301 Keypmannahavn var ein l\u00f8gin uppliving."}, {"text_idx": "#000045", "text": "Ho\u0301pin av fo\u0301lki hev\u00f0i leita\u00f0 s\u00e6r inn i\u0301 F\u00f8roya Hu\u0301si\u00f0 i\u0301 Keypmannahavn, ta\u0301 Meginfelag F\u00f8royska Studenta og G!Festivalurin skipa\u00f0u fyri Kafe\u0301 ho\u0301skv\u00f8ldi\u00f0. Eykasto\u0301lar vo\u0301ru funnir framm, og vi\u00f0 hv\u00f8rt bor\u00f0 so\u0301tu v\u00e6l fleiri fo\u0301lk enn upprunaliga var \u00e6tla\u00f0. Vi\u00f0 tveimum av teimum bestu ny\u0301ggju bo\u0301lkunum i\u0301 F\u00f8royum a\u0301 skra\u0301nni, so var lagt upp til eitt gott kv\u00f8ld, so ta\u00f0 var ikki l\u00f8gi\u00f0, at no\u0301gv fo\u0301lk var komi\u00f0 saman."}, {"text_idx": "#000046", "text": "Budam og Boys In A Band skulu i\u0301 dag, fri\u0301ggjadag og i\u0301 morgin, leygardag a\u0301 pall a\u0301 SPOT-festivalinum i\u0301 A\u030arhus. Fyrra konsertin hja\u0301 ba\u0301\u00f0um bo\u0301lkum er a\u0301 serligum G!Festival tiltaki i\u0301 Studenterhuset i\u0301 A\u030arhus. Ti\u0301 var lutt\u00f8kan a\u0301 kafe\u0301kv\u00f8ldinum i\u0301 Keypmannahavn upphiting til hesa konsertir."}, {"text_idx": "#000048", "text": "Budam fo\u0301r a\u0301 pall i\u0301 eini skerdari u\u0301tga\u0301vu, ta\u00f0 vo\u0301ru bert tey try\u0301 Bu\u0301i Dam, A\u0301sa Wraae og Mikael Blak, i\u00f0 vo\u0301ru komin til Keypmannahavnar. Trummuleikarin Ro\u0301gvi a\u0301 Ro\u0301gvu og tangentleikarin Magnus Johannesen vo\u0301ru ikki vi\u00f0, men koma til Danmarkar i\u0301 morgin. Bu\u0301i royndi seg sja\u0301lvur a\u0301 klaverinum onkra l\u00f8tuna, men sp\u00e6ldi annars kassagittar og sang. A\u0301sa Wraae sang, anda\u00f0i tungan og sp\u00e6ldi a\u0301 munnharpu. Mikael Blak sp\u00e6ldi bass og ro\u0301pti og sang eitt sindur."}, {"text_idx": "#000049", "text": "Konsertin var sum so go\u0301\u00f0. Tey stri\u0301ddust og royndu si\u0301tt besta, men ta\u00f0 hoyrdist v\u00e6l, at bo\u0301lkurin var skerdur. Uttan slagverki\u00f0 hja\u0301 Ro\u0301gva og kanska serliga uttan meistarliga tangentssp\u00e6li hja\u0301 Magnusi, var ljo\u0301\u00f0myndin als ikki li\u0301ka lokkandi og altuppslu\u0301kandi, sum hon vanliga er hja\u0301 Budam."}, {"text_idx": "#000052", "text": "Men ta\u00f0 tekst ikki fra\u0301 Bu\u0301a, at hann er ein av okkara bestu fra\u0301s\u00f8gufo\u0301lkum, og fyri tey, sum lo\u0301tu seg fevna var konsertin go\u0301\u00f0."}, {"text_idx": "#000054", "text": "\u2013 Eg veit ikki, hv\u00f8r eigur hetta mikrofonstativi\u00f0? Orsaka\u00f0, eg hev\u00f0i ikki \u00e6tla m\u00e6r at fari so illa vi\u00f0 ti\u0301. Hetta var eitt av gullkornunum, i\u00f0 P\u00e6tur Zachariassen sangari i\u0301 Boys In A Band, seg\u00f0i a\u0301 si\u0301num sjarmerandi eysturoyarma\u0301li millum tvey l\u00f8g. Boys In A Band sp\u00e6ldu a\u00f0ru konsert si\u0301na a\u0301 konsertfer\u00f0 i\u0301 Danmark a\u0301 kafe\u0301kv\u00f8ldinum i\u0301 F\u00f8roya Hu\u0301sinum."}, {"text_idx": "#000055", "text": "\u2013 Vit sp\u00e6la somu skra\u0301, sum vit hava sp\u00e6lt a\u0301 Jelling leygardagin, og sum vit sp\u00e6la i\u0301 morgin og aftur i\u0301 ovurmorgin, vo\u0301ru grei\u00f0u bo\u00f0ini, a\u0301\u00f0renn Boys In A Band fyrst eitt sindur trilvandi, men vi\u00f0 alsamt vaksandi orku framf\u00f8rdu eina sp\u00e6liskra\u0301, i\u00f0 veruliga onga veika l\u00f8tu hev\u00f0i. Ju\u0301, gamani\u0301 bo\u0301lkurin hevur onkunti\u0301\u00f0 sp\u00e6lt betur, sangarin hevur onkunti\u0301\u00f0 sungi\u00f0 betur, gittararnir hava stemma betur, og ljo\u0301\u00f0i\u00f0 hevur veri\u00f0 betur. Men l\u00f8gini eru veruliga \u00f8ll somul no\u0301g go\u0301\u00f0 til, at tey a\u0301ttu at veri\u00f0 givin u\u0301t, heldur i\u0301 dag enn i\u0301 morgin. \u201cFranz Ferdinand\u201d -kendu l\u00f8gini raka ti\u0301\u00f0arandan beint a\u0301 n\u00f8sina og kundu sent bo\u0301lkin upp eftir hittlistunum kring okkum. Hetta er ikki heimsins mest slo\u0301\u00f0bro\u0301tandi bo\u0301lkur, men ein popprokkbo\u0301lkur, sum teir ljo\u0301\u00f0a beint nu\u0301, vi\u00f0 gj\u00f8gnumf\u00f8rdum konsepti, og kla\u0301rur til at selja. P\u00e6tur Zachariassen li\u0301kist einum dopa\u00f0um soni hja\u0301 Joe Cocker og Elvis Priestley."}, {"text_idx": "#000056", "text": "\u2013 Ta\u00f0 er so doyligt at vera av bygd, so dugur man at bru\u0301ka ein plektara sum skru\u0301vubla\u00f0, seg\u00f0i P\u00e6tur, me\u00f0an hann royndi at fa\u0301a ta\u00f0 nu\u0301 heldur illa farna mikrofonstativi\u00f0 til at rigga aftur."}, {"text_idx": "#000057", "text": "Ja, konsertin hja\u0301 Boys In A Band var eisini ein s\u00f8ga um eitt mikrofonstativ, sum tilendans la\u0301 skerflatt a\u0301 go\u0301lvinum. Allir limirnir i\u0301 bo\u0301lkinum dansa\u00f0u, sum vo\u0301ru teir besettir fra\u0301 fyrstu to\u0301nunum av lagnum Blinding Lights. Men villast var sangarin P\u00e6tur, i\u00f0 umframt at missa gittaran a\u0301 go\u0301lv dansa\u00f0i ein o\u0301gvisligan og a\u0301haldandi dans vi\u00f0 hesum ney\u00f0ars mikrofonstativi. So o\u0301gvisligur var dansurin, at P\u00e6tur i\u0301 hittinum Super Contagious fekk livurh\u00f8gg."}, {"text_idx": "#000060", "text": "AME-F\u00f8royar seldi f\u00f8royskan to\u0301nleik til u\u0301tlendingar"}, {"text_idx": "#000061", "text": "AME-F\u00f8royar var ein fra\u0301li\u0301kur sy\u0301nisgluggi, men a\u0301sko\u00f0ararnir sviku tiltaki\u00f0. Nu\u0301 tiltaki\u00f0 er fari\u00f0 afturum er ti\u0301\u00f0 hja\u0301 fyrireikarunum at eftirmeta. Her eru b\u00e6\u00f0i go\u0301\u00f0 og minni go\u0301\u00f0 ting at ly\u0301ta aftur a\u0301."}, {"text_idx": "#000062", "text": "Hetta vikuskifti\u00f0 hevur Havnin veri\u00f0 karmur um Atlantic Music Event. Eitt tiltak, sum hevur bjo\u0301\u00f0a\u00f0 a\u0301sko\u00f0arunum ta\u00f0 besta innan f\u00f8royskan to\u0301nleik og spennandi nor\u00f0urlendsk n\u00f8vn. Alt sy\u0301nt fram i\u0301 n\u00e6rum fullkomnum karmum i\u0301 Nor\u00f0urlandahu\u0301sinum i\u0301 Havn. Men ho\u0301ast hetta, valdi bert eitt fa\u0301tal av f\u00f8royskum a\u0301sko\u00f0arum at m\u00f8ta upp til konsertirnar fri\u0301ggjakv\u00f8ldi\u00f0 og leygarkv\u00f8ldi\u00f0."}, {"text_idx": "#000063", "text": "Ta\u00f0 kann sta\u00f0festast, at f\u00f8royski a\u0301sko\u00f0arin ikki hevur tiki\u00f0 sy\u0301nisgluggakonsepti\u00f0 til si\u0301n. Men hyggja vit at tiltakinum sum sy\u0301nisgluggakonsert, ma\u0301 sigast, at Atlantic Music Event er ein so\u0301lskinss\u00f8ga. Ta\u0301 vit gera status upp, so er tiltaki\u00f0 ors\u00f8k til fleiri u\u0301tga\u0301vusa\u0301ttma\u0301lar, festivallutt\u00f8ku og sera jaligan mi\u00f0ladekning umframt sto\u0301rar m\u00f8guleikar fyri publishing avtalur fyri ho\u0301pin av f\u00f8royskum listafo\u0301lki.. Atlantic Music Event hevur a\u0301 hesum \u00f8ki megna\u00f0 ta\u00f0, i\u00f0 hevur veri\u00f0 \u00e6tlanin \u00f8ll a\u0301rini, Prix F\u00f8royar hevur veri\u00f0 hildi\u00f0, og sum eisini er eitt av berandi endama\u0301lunum vi\u00f0 Atlantic Music Event. Hetta at \u00f8kja um a\u0301hugan fyri f\u00f8royskum to\u0301nleiki og slo\u0301\u00f0a fyri at f\u00f8royskir bo\u0301lkar kunnu fa\u0301a to\u0301nleik, sum si\u0301n vinnuveg. Sum sy\u0301nisgluggi fyri f\u00f8royskan og nor\u00f0urlendskan to\u0301nleik, ma\u0301 sta\u00f0festast, at Atlantic Music Event hevur virka\u00f0 eftir \u00e6tlan. Onganti\u0301\u00f0 a\u0301\u00f0ur, hava somiki\u00f0 no\u0301gv ty\u0301dningarmikil fo\u0301lk u\u0301r to\u0301nleikai\u0301dna\u00f0inum veri\u00f0 savna\u00f0i i\u0301 F\u00f8royum, og onganti\u0301\u00f0 a\u0301\u00f0ur hava u\u0301rslitini veri\u00f0 so go\u0301\u00f0 fyri okkara listafo\u0301lk."}, {"text_idx": "#000064", "text": "Men me\u00f0an Prix F\u00f8royar var fo\u0301lkaogn millum f\u00f8royingar, er Atlantic Music Event ikki naka\u00f0, i\u00f0 f\u00f8royingar hava tiki\u00f0 til si\u0301n. Fri\u0301ggjakv\u00f8ldi\u00f0 vo\u0301ru heilt fa\u0301 fo\u0301lk m\u00f8tt upp. Leygarkv\u00f8ldi\u00f0 var heldur betur vitja\u00f0, to\u0301 uttan at tosa\u00f0 kann vera um serliga go\u0301\u00f0a uppm\u00f8ting. Atlantic Music Event var alt anna\u00f0 enn ein ein a\u0301sko\u00f0aramagnetur. Ta\u00f0 er greitt, at a\u0301 hesum \u00f8ki mugu fyrireikararnir eftirmeta og eitt sindur av sja\u0301lvrannsakan er ney\u00f0ug. I\u0301 kro\u0301kunum i\u0301 Nor\u00f0urlandahu\u0301sinum hesi b\u00e6\u00f0i kv\u00f8ldini hevur manglandi uppm\u00f8tingin veri\u00f0 no\u0301gv umr\u00f8dd. No\u0301gv hevur veri\u00f0 f\u00f8rt fram um ors\u00f8kir, men meiningarnar eru ymiskar. Ta\u00f0 er to\u0301 ein sannroynd, at mi\u00f0alaldurin b\u00e6\u00f0i kv\u00f8ldini var o\u0301vanliga h\u00f8gur. Unga fo\u0301lki\u00f0, i\u00f0 vanliga myndar meirilutan av a\u0301sko\u00f0arafj\u00f8ldini a\u0301 n\u00e6rum \u00f8llum ru\u0301tmiskum to\u0301nleikatilt\u00f8kum, var als ikki m\u00f8tt upp. Sja\u0301lvt f\u00f8royskir bo\u0301lkar vi\u00f0 vanliga sera tru\u0301gvum a\u0301sko\u00f0arum, h\u00f8vdu ikki drigi\u00f0 fjepparar si\u0301nar vi\u00f0 s\u00e6r."}, {"text_idx": "#000065", "text": "Men hvi\u0301 fo\u0301r vanligi konsertungdo\u0301murin ikki a\u0301 Atlantic Music Event? Onkur vildi vera vi\u00f0, at Nor\u00f0urlandahu\u0301si\u00f0 ikki hevur ly\u0301st tiltaki\u00f0 no\u0301g v\u00e6l, um hetta er ors\u00f8kin er to\u0301 heldur ivasamt, ti\u0301 tiltaki\u00f0 er r\u00e6ttiliga v\u00e6l ly\u0301st. Eisini hava fj\u00f8lmi\u00f0larnir gj\u00f8rt nokkso fitt burturu\u0301r eitt nu\u0301 AME sangskrivarakappingini., men talan hevur ikki veri\u00f0 li\u0301ka mi\u00f0vi\u0301san mi\u00f0ladekning i\u0301 fleiri ma\u0301na\u00f0ir, sum upp til Prix F\u00f8royar finalurnar. Eisini kann naka\u00f0 vera um ta\u00f0, at konsepti\u00f0 sy\u0301nisgluggakonsert ella showcase hann hava \u00f8rkymla\u00f0 fo\u0301lk, i\u00f0 ikki hava skilt, hvat hetta sny\u0301r seg um."}, {"text_idx": "#000066", "text": "Kappingarelementi\u00f0 og harvi\u00f0 kenslan av at halda vi\u00f0 onkrum er eisini burtur. Hetta skuldi veri\u00f0 uppviga\u00f0 av, at to\u0301nleikaliga st\u00f8\u00f0i\u00f0 a\u0301 eini u\u0301rvaldari sy\u0301nisgluggakonsert skuldi veri\u00f0 h\u00e6gri og sostatt drigi\u00f0 fleiri fo\u0301lk konsertirnar. Ta\u00f0 gj\u00f8rdi ta\u00f0 ivaleyst eisini; a\u0301 konsertini leygarkv\u00f8ldi\u00f0 vo\u0301ru fleiri fo\u0301lk, i\u00f0 neyvan vo\u0301ru farin a\u0301 eina Prix F\u00f8royar finalu, men hetta tal var bara ikki no\u0301g h\u00f8gt."}, {"text_idx": "#000067", "text": "Hetta er synd, ti\u0301 b\u00e6\u00f0i fri\u0301ggjakv\u00f8ldi\u00f0 og leygarkv\u00f8ldi\u00f0, kundu vit, i\u00f0 h\u00f8vdu leita\u00f0 okkum i\u0301 Nor\u00f0urlandahu\u0301si\u00f0 uppliva konsertir i\u0301 heimsflokki, i\u0301 teimum bestu karmunum, i\u00f0 vit kunnu bjo\u0301\u00f0a i\u0301 F\u00f8royum. B\u00e6\u00f0i framf\u00f8rslan hja\u0301 Eiv\u00f8r, hja\u0301 Sic og hja\u0301 H\u00f8gna Lisberg mugu metast at vera millum bestu framf\u00f8rslur hesi listafo\u0301lk hava havt. Eisini var hetta eitt forkunnugt h\u00f8vi at uppliva fra\u0301li\u0301kar framf\u00f8rslur av ny\u0301ggjum spennandi nor\u00f0urlendskum n\u00f8vnum, so sum Ave, Grand Island, Angu, Die Dumme Da\u0303nen og Ampop. Ein to\u0301nleikafjeppari helt fyri, at ta\u00f0 var no\u0301gv meira synd fyri tey, i\u00f0 da\u0301ma to\u0301nleik, men sum ikki vo\u0301ru til sta\u00f0ar, enn ta\u00f0 var fyri fyrireikararnar, ti\u0301 talan var um eina so sto\u0301ra to\u0301nleikaliga uppliving, at \u00f8ll a\u0301ttu at sloppi\u00f0 at uppliva hana."}, {"text_idx": "#000068", "text": "Leygarkv\u00f8ldi\u00f0 var uppm\u00f8tingin sum sagt eitt sindur betri enn fri\u0301ggjakv\u00f8ldi\u00f0, men ta\u00f0 var eingin ivi um, hvi\u0301 fo\u0301lk var komi\u00f0 i\u0301 Nor\u00f0urlandahu\u0301si\u00f0, her vo\u0301ru ta\u00f0 tey lokalu n\u00f8vnini so sum H\u00f8gni Lisberg og Eiv\u00f8r, i\u00f0 dro\u0301gu og endin var, at alt fo\u0301lki\u00f0 ry\u0301mdi i\u0301 somu l\u00f8tu Eiv\u00f8r fo\u0301r av pallinum, og teir ba\u0301\u00f0ir framu\u0301rskarandi bo\u0301lkarnir Grand Island og Die Dumme Da\u0308nen sp\u00e6ldu fyri einum n\u00e6rum to\u0301mum sali. Hetta var sera pi\u0301nligt, serliga ta\u0301 hugsa\u00f0 ver\u00f0ur um, at hesir bo\u0301lkar eru sendir av u\u0301tflutningsra\u0301\u00f0unum, i\u00f0 hesum londum, og ein ti\u0301li\u0301k uppliving kann minka no\u0301gv um a\u0301hugan hja\u0301 Noregi og Danmark at luttaka eitt anna\u00f0 a\u0301r. Fyrireikararnir kunnu ikki heilt kasta skuldina a\u0301 a\u0301sko\u00f0aran i\u0301 hesum f\u00f8ri. A\u0301 AME-Reykjavi\u0301k hendi ju\u0301st ta\u00f0 sama, at no\u0301gv av fo\u0301lkinum ry\u0301mdi, ta\u0301 Eiv\u00f8r fo\u0301r av palli. Ti\u0301 a\u0301tti Eiv\u00f8r at sta\u00f0i\u00f0 si\u0301\u00f0st a\u0301 skra\u0301nni. Eisini var konsertskra\u0301in u\u0301tvi\u00f0 2 ti\u0301mar seinka\u00f0, hetta var orsaka\u00f0 av alt ov ringari pallsty\u0301ring, allir bo\u0301lkar sluppu at sp\u00e6la u\u0301tum a\u0301settu ti\u0301\u00f0ina, og ti\u0301 gj\u00f8rdist uppliving dekan ov long, og fo\u0301lk troytta\u00f0iist av to\u0301nleiki, og hetta var o\u0301iva\u00f0 ors\u00f8k til at fleiri fo\u0301ru a\u00f0rasta\u00f0ni."}, {"text_idx": "#000071", "text": "Umframt sto\u0301ra pallin i\u0301 Nor\u00f0urlandahu\u0301sinum var Kaggin karmur um minni sy\u0301nisgluggakonsertir. Hetta rigga\u00f0i sera v\u00e6l. Longu ho\u0301skv\u00f8ldi\u00f0 var fari\u00f0 undir at fyriskipa hesi tilt\u00f8k. Her var ofta talan um bo\u0301lkar, i\u00f0 ikki egna\u00f0u seg eins v\u00e6l a\u0301 sto\u0301ra pallinum i\u0301 Nor\u00f0urlandahu\u0301sinum. Fyri bo\u0301lkar sum Budam og Boys In A Band gj\u00f8rdist hetta sera go\u0301\u00f0ar konsertir, i\u00f0 vaktu ans millum talentsko\u0301tarnar. Boys In A Band sluppu at sp\u00e6la a\u0301 b\u00e6\u00f0i Nibefestivalinum og Jellingfestivalinum, umframt at okkurt kundi bent a\u0301, at m\u00f8guleiki er fyri pla\u0301tusa\u0301ttma\u0301la, bo\u0301kingarsa\u0301ttma\u0301la og lutt\u00f8ku a\u0301 fleiri konsertum og festivalum fyri henda bo\u0301lk. Sarah Chanderia fra\u0301 Hacate Entertainment Group seg\u00f0i vi\u00f0 planet.fo eftir konsertina vi\u00f0 Budam ho\u0301skv\u00f8ldi\u00f0, at hetta var ein listarma\u00f0ur, i\u00f0 hon v\u00e6l kundi hugsa\u00f0 s\u00e6r at skriva\u00f0 sa\u0301ttma\u0301la vi\u00f0. Henda sama Sarah vi\u0301sti eisini a\u0301huga fyri Sic, i\u00f0 hon fegin vildi hja\u0301lpa vi\u00f0 at sleppa a\u0301 norska Infero Festivalin og at sleppa inn a\u0301 ty\u0301ska markna\u00f0in."}, {"text_idx": "#000072", "text": "No\u0301gv gott at vi\u0301sa fram"}, {"text_idx": "#000073", "text": "Samanumtiki\u00f0 var Atlantic Music Event eitt tiltak, i\u00f0 kundi veri\u00f0 betur selt, her var talan um eina v\u00f8ru, i\u00f0 allir to\u0301nleikaelskandi f\u00f8royingar a\u0301ttu at sloppi\u00f0 at uppliva. Men sum alt ov fa\u0301ir upplivdu. Hetta er naka\u00f0, i\u00f0 arbeitt eigur at vera vi\u00f0. Men sja\u0301lvt vi\u00f0 manglandi uppm\u00f8tingini, ma\u0301 AME i\u0301 Nor\u00f0urlandahu\u0301sinum ver\u00f0a mett, sum eitt sera v\u00e6leydna\u00f0 sy\u0301nisglugga tiltak. Tekniskt hevur eingin Prix F\u00f8royar finala ljo\u0301\u00f0a\u00f0 ella s\u00e6\u00f0 so gott u\u0301t, sum AME-F\u00f8royar gj\u00f8rdi i\u0301 a\u0301r. Her er eisini vert at by\u0301ta merki i\u0301, at b\u00e6\u00f0i ljo\u0301\u00f0- og ljo\u0301sarbei\u00f0i\u00f0 var gj\u00f8rt av f\u00f8royingum, og ikki av u\u0301tlendingum eins og okkurt anna\u00f0 a\u0301ri. Hetta vi\u0301sir, at eisini a\u0301 hesum \u00f8ki hava vit fo\u0301lk, i\u00f0 eru verd at vi\u0301sa fram i\u0301 einum ti\u0301li\u0301kum sy\u0301nisglugga."}]